b'\n_START_ARTICLE_\nJ\xc3\xb6rg Haider\n_START_SECTION_\n\xc5\xbdivotopis\n_START_PARAGRAPH_\nHaider je 1968. polo\xc5\xbeio maturu te je zatim, kako je to bilo uvrije\xc5\xbeeno u njegovom okru\xc5\xbeju, odslu\xc5\xbeio godinu dana u saveznoj vojsci (Bundesheer). Vojsku je slu\xc5\xbeio u Salzburgu gdje je na mjesnom sveu\xc4\x8dili\xc5\xa1tu upisao povijest i germanistiku, jedino \xc5\xa1to ga je zanimalo. Me\xc4\x91utim preko no\xc4\x87i Haider je odlu\xc4\x8dio oti\xc4\x87i u Be\xc4\x8d studirati pravo. Njegova spontana odluka tako se u potpunosti poklopila s roditeljskom \xc5\xbeeljom, prije svega njegove majke. Kao student marljivo je posje\xc4\x87ivao predavanja i u najkra\xc4\x87em vremenu polagao ispite. U studentskim danima politi\xc4\x8dki se opredijelio za Krug slobodarske mlade\xc5\xbei (Ring Freiheitlicher Jugend). Na drugoj godini studija Haider je ve\xc4\x87 bio savezni vo\xc4\x91a Kruga slobodarske mlade\xc5\xbei. Tada je Haider pokrenio list Tangente koji nije financiran novcem stranke ve\xc4\x87 ga je nov\xc4\x8dano potpomagao industrijalac Harald Prinzhorn. Pod Haiderovim vodstom Krug slobodarske mlade\xc5\xbei razvio se u sna\xc5\xbenu organizaciju s velikim brojem \xc4\x8dlanova. Tako je u dobi od 22 godine ve\xc4\x87 sjedio u saveznom predsjedni\xc5\xa1tvu Slobodarske stranke Austrije FP\xc3\x96, iako jo\xc5\xa1 bez prava glasa. Haiderova marljivost je bila nevjerovatna. Kad bi nakon dugih sjednica putovali na sljede\xc4\x87i sastnak, ostali bi drijemali u automobilu Haider bi izvadio blok za bilje\xc5\xa1ke i pripremao se za idu\xc4\x87i nastup. Nastupi u kojima je najavljeno Haiderovo sudjelovanje bili su hit. Kao mladi\xc4\x87 s 22 godine po\xc4\x8deo je pu\xc5\xa1iti lulu._NEWLINE_Kratko vrijeme prije zavr\xc5\xa1etka studija Haider je smatrao kako je do\xc5\xa1lo vrijeme da osnuje obitelj. Prijateljima puni u\xc5\xa1i \xc5\xbeeljama da se \xc5\xa1to prije o\xc5\xbeeni. I tada na jednom plesu u njegov \xc5\xbeivot ulazi 18-godi\xc5\xa1nja studentica publicistike Claudia. Uskoro je na putu dijete. Nakon toga nijednog trena nije bilo upitno vjen\xc4\x8danje i da \xc4\x87e \xc5\xbeena ostati kod ku\xc4\x87e. Naime Haiderov stav je da mnoga zla ovog svijeta proizlaze iz zaposlenosti majki: op\xc4\x87e odbijanje reda, veliki iluzorni zahtjevi, pasivnost u poslovnom svijetu, nemogu\xc4\x87nost formiranja osje\xc4\x87ajnih veza, gubitak savjesti, nihilisti\xc4\x8dki pogled na svijet, sklonost nasilju i egoizmu te neuroti\xc4\x8dna zapu\xc5\xa1tenost. Vjen\xc4\x8danje je obavljeno u crkvi u Bad Goisernu, a na kojem se Haider pojavio u narodnom odijelu. Slogan iznad vrata njegove ku\xc4\x87e, koju \xc4\x87e kasnije sagraditi, glasi: Ova ku\xc4\x87ica je tek mje\xc5\xa1tasce / u Bo\xc5\xbejem velikom svijetu / pa ipak to je cijeli svijet / ako u njemu nalazi\xc5\xa1 svoju sre\xc4\x87u. Danas Claudia Haider nadokna\xc4\x91uje \xc5\xa1to je onda propustila - na klagenfurtskom sveu\xc4\x8dili\xc5\xa1tu zavr\xc5\xa1ava studij psihologije.\n_START_SECTION_\nPoliti\xc4\x8dki uspon\n_START_PARAGRAPH_\nNakon \xc5\xa1to je, zbog verbalnih nasrtaja na predsjednika vlastite stranke, ostavio mjesto predsjednika Kruga slobodarske mlade\xc5\xbei (RFJ) Haider je poku\xc5\xa1ao u\xc4\x8dvrstiti svoj polo\xc5\xbeaj u gornjoaustrijskom FP\xc3\x96-u. U kotaru Gmunden uspio je na jedva jedvice postati zamjenik predsjednika mjesne stranke. Na listi za izbore u Narodno vije\xc4\x87e bio je na 21. mjestu. To ba\xc5\xa1 i nisu bili sjajni izgledi za napredovanja u stranci. A onda se gotovo "nasukanom" mladom talentu telefonski javio slobodnja\xc4\x8dki gradona\xc4\x8delnik Graza Alexander G\xc3\xb6tz i upita ga bi li mu bio na raspolaganju za glavnog tajnika. S vremenom Haider se uzdigao na mjesto poslovnog tajnika stranke u Koru\xc5\xa1koj. U Koru\xc5\xa1koj se Haider kao tajnik stranke po\xc4\x8deo baviti organizacijskim pitanjima, A imao je i ono \xc5\xa1to je nazivao svojim drugim osloncem: namje\xc5\xa1tenje kod koru\xc5\xa1kog gra\xc4\x91evinskog poduzetnika Kostmanna s mjese\xc4\x8dnom pla\xc4\x87om od 16.000 \xc5\xa1ilinga i slu\xc5\xbebeni automobil. Poslije godinu dana smjenjen je s mjesta tajnika zbog pretjeranih zahtjeva._NEWLINE_U Koru\xc5\xa1koj je Haider brzo napredovao. Zara\xc4\x91ivao je vi\xc5\xa1e nego strana\xc4\x8dke kolege na sli\xc4\x8dnim polo\xc5\xbeajima. Vozio je slu\xc5\xbebeni automobil i k tome jo\xc5\xa1 tra\xc5\xbei i voza\xc4\x8da. Uzimao je kredite, kupio zemlji\xc5\xa1te u Klagenfurtu i po\xc4\x8deo graditi ku\xc4\x87u. Na putu je bilo i drugo dijete. Ku\xc4\x87a ga je kasnije stajala mnogih glavobolja jer su u posva\xc4\x91anom FP\xc3\x96-u Koru\xc5\xa1ke jedan drugome prebacivali ra\xc4\x8dune crnih fondova i prihode na koje nije pla\xc4\x87en porez. Haider je morao obja\xc5\xa1njavati kako je uspio sagraditi ku\xc4\x87u vrijednu 2.000.000 \xc5\xa1ilinga, od kojih je samo 800.000 financirano kreditima. Od 1969. do 1973. na sveu\xc4\x8dili\xc5\xa1tu u Be\xc4\x8du studira pravo i politologiju, a od 1973. do 1976. kao znanstveni asistent radio je na Institutu za politologiju i upravno pravo Sveu\xc4\x8dili\xc5\xa1ta u Be\xc4\x8du. Od 1976. do 1983. djeluje kao zemaljski tajnik FP\xc3\x96-a (Slobodarske stranke Austrije) za Koru\xc5\xa1ku, sve do 13. rujna 1986. kada postaje saveznim \xc5\xa1efom Austrijske slobodarske stranke. Iste godine (1986.) Haider je naslijedio od svog bogatog praujaka njema\xc4\x8dke nacionalnosti - 1565 hektara zemlje vrijedne 300.000.000 \xc5\xa1ilinga. Godinu dana ranije (1985.) izjavio je kako Slobodarska stranka sigurno nije nasljednica Nacionalsocijalisti\xc4\x8dke njema\xc4\x8dke starnke rada, jer da jest ona bi u Austriji imala ve\xc4\x87inu. Neki \xc4\x8dlanovi Slobodarske stranke zatra\xc5\xbeili su njegovo isklju\xc4\x8dene, ali od toga ni\xc5\xa1ta nije bilo._NEWLINE_Nakon imenovanja Haidera za predsjednika stranke pobjednici su povikivali nacisti\xc4\x8dki pozdrav Sieg Heil!. Supruga upravo smjenjenog predsjednika Stegera morala je slu\xc5\xa1ati kako bi njenog supruga trebalo ugu\xc5\xa1iti plinom. Nikad nije bilo obja\xc5\xa1njeno tko je bio odgovoran za ispade. Novinare, koji su se ponudili kao svjedoci, novo strana\xc4\x8dko vodstvno nije nikad ispitivalo. Pred strana\xc4\x8dki sud izveden je samo \xc4\x8dlan predsjedni\xc5\xa1tva savezne stranke. On je u pobjedni\xc4\x8dkoj pometnji dijelio ljudima spomen-medalje Adolfa Hitlera. Zbog svega toga Slobodarska stranka Austrije isklju\xc4\x8dena je iz liberalne internacionale. Mnogi smatraju da je njegovim dolaskom liberalizmu u Slobodarskoj stranci odzvonilo i da je to, zapravo, desni\xc4\x8darska populisti\xc4\x8dka stranka koja se djelomice slu\xc5\xbei liberalnom retorikom, dok ga protivnici nazivaju paradnim liberalom. Iz svojih "ranih radova" Haider je postao poznat po izjavi: Pravi su fa\xc5\xa1isti antifa\xc5\xa1isti, a Wehrmacht je donio ne samo Austriji ve\xc4\x87 i cijeloj Zapadnoj Europi pravu slobodu i demokraciju. Ali Haider u jednom intervjuu iz 1994. korigira svoj razbaru\xc5\xa1eni radikalizam: Najve\xc4\x87a pogre\xc5\xa1ka nacionalsocijalizma bilo je rasisti\xc4\x8dko ludilo. Kontrola je potpuno izgubljena, do toga je dovelo to ludilo. Politi\xc4\x8dku mo\xc4\x87 graditi na osnovi uni\xc5\xa1tenja ljudi, \xc4\x8ditavih rasa, besmisleno je, pa tko god to bio._NEWLINE_Smatraju ga populistom, neonacistom, politi\xc4\x8dkim kameleonom, desnim radikalom, premda za sebe ka\xc5\xbee da mu je uzoru politici njema\xc4\x8dki socijaldemokrat Helmut Schmidt. Haider ima toliko politi\xc4\x8dkih naljepnica koliko ih nema niti jedan drugi austrijski politi\xc4\x8dar. Jedan je od najbogatijih austrijskih politi\xc4\x8dara. Po vlastitu iskazu novac mu ne predstavlja veliko zadovoljstvo, niti mu je izazov. Politika je, zapravo, njegov izazov. Kad se na\xc4\x91e u neprilici poziva se na Simona Wiesenthala, koji je u jednom intervjuu izjavio da Haider nikad nije izjavio ne\xc5\xa1to protiv Izraela i protiv \xc5\xbeidovstva. No, Wiesenthal nije znao da je mali Haider vje\xc5\xbebao sportsko ma\xc4\x8devanje na lutki od slame na kojoj je bio natpis: Wiesenthal. Zatim je od 15. lipnja 1979. do 14. lipnja 1983. zastupnik u saveznom parlamentu. \xc4\x8clanom zemaljske koru\xc5\xa1ke vlade postao je 1983. godine. Tu je ulogu obna\xc5\xa1ao do 1986. godine. Bio je zastupnik i \xc5\xa1ef kluba FP\xc3\x96-a u Nationalratu od 17. prosinca 1986. do 30. svibnja 1989. godine._NEWLINE_Haider prima zlatnu medalju Koru\xc5\xa1ke. U prosincu 1988. godine Haidera je na neugodan na\xc4\x8din sustigla njegova pro\xc5\xa1lost. Pisma biv\xc5\xa1eg predsjednika stranke Friedricha Petera nekako su do\xc5\xa1la u javnost. Negda\xc5\xa1nji Haiderov duhovni otac pisao je da se Slobodarska stranka razvila u svinjac. Pritom je Haider, nabacivaju\xc4\x87i se politi\xc4\x8dkim gadostima, doveo slobodnjake u politi\xc4\x8dki geto, a stranka je na potpuno eogisti\xc4\x8dan na\xc4\x8din ustrojena po njegovoj mjeri. Zato nije \xc4\x8dudo da oko njega nema boljih ljudi nego sami bezvrijednaci, iz kojih se trajno ne mo\xc5\xbee razviti dobar plod. Haider je reagirao: To je ipak samo zavist vje\xc4\x8dno bezuspje\xc5\xa1nog politi\xc4\x8dara, koji bi mla\xc4\x91eg od sebe rado dr\xc5\xbeao na uzici. Kasnih 1980.-ih Haider je uplovio u jo\xc5\xa1 jednu aferu kao zemaljski poglavar Koru\xc5\xa1ke jer je odbio dodijeliti odli\xc4\x8dja biv\xc5\xa1im partizanima. Napravio je skandal i prijedlogom da djeca stranaca u \xc5\xa1kolama trebaju biti odvojena prema svome porijeklu i materinjem jeziku od ostale djece. Od 30. svibnja 1989. do 21. lipnja 1992. obna\xc5\xa1ao je du\xc5\xbenost koru\xc5\xa1kog poglavara. Na tu je du\xc5\xbenost izabran uz pomo\xc4\x87 glasova Austrijske pu\xc4\x8dke stranke. U novom sazivu saveznog parlamenta Haider je zastupnik i \xc5\xa1ef kluba zastupnka FP\xc3\x96-a. Zatim opet od 8. travnja 1999. godine. Ulogu poglavara Koru\xc5\xa1ke preuzima 8. travnja 1999., po drugi put dobiv\xc5\xa1i 42,3\xc2\xa0% glasova. Godinu dana ranije (ljeto 1998.) na bezazleno novinarsko pitanje, za\xc5\xa1to se Slobodarska stranka ne izjasni za austrijsku naciju, odgovorio je kako smatra austrijsku naciju ideolo\xc5\xa1kom nakazom._NEWLINE_Tada se nakon izbora za zemaljskog poglavara usporedio se s Isusom Kristom, kojeg su tako\xc4\x91er jednom nabili na kri\xc5\xbe - i koji je zatim uskrsnuo. Na mjestu zemaljskog poglavara Koru\xc5\xa1ke hvalio je pravilnu politiku zapo\xc5\xa1ljavanja u Tre\xc4\x87em Reichu i odavao po\xc4\x8dast nekada\xc5\xa1njim SS-vojnicima kao \xc4\x8destitim i ljudima od karaktera. Svoj koru\xc5\xa1ki program Haider je ozna\xc4\x8dio kao \xc5\xbeeljeni model za Austriju. Haider nije u\xc4\x8dinio ni\xc5\xa1ta vi\xc5\xa1e nego \xc5\xa1to se o\xc4\x8dekuje kod bilo koje promjene vlasti. Zapo\xc4\x8deo je sa simboli\xc4\x8dnim djelima koja su pobudila pa\xc5\xbenju javnosti. Tako je ukinuo titulu dvorskog savjetnika; dao je montirati zid za penjanje u uredskim prostorijama zemaljskog poglavara; sa svima je odmah bio na ti; posje\xc4\x87ivao je vatrogasne sve\xc4\x8danosti i raznrazna doga\xc4\x91anja pod \xc5\xa1atorima, pla\xc4\x87ao je runde pi\xc4\x87a i navodno davao tako visoke priloge npr. za orkestre limene glazbe, da slu\xc5\xbebenici ostalih stranaka nisu vi\xc5\xa1e mogli s njim dr\xc5\xbeati korak. Njegovim imenovanjem za poglavara Koru\xc5\xa1ke pokrajinski \xc4\x8dinovnici koji su imali pogre\xc5\xa1nu strana\xc4\x8dku knji\xc5\xbeicu smjenjivani su uz poklike. U pokrajini je vladalo raspolo\xc5\xbeenje kao da je izbio dr\xc5\xbeavni udar. Kao i ranije Haiderova karijera ponovo je bila obilje\xc5\xbeena skandalima. Prvi me\xc4\x91unarodni diplomatski skandal prouzro\xc4\x8dio je za vrijeme posjeta predsjednika Poljske Lecha Walese rekao da mu je ve\xc4\x87a \xc5\xa1irina nego visina, a njegove sudr\xc5\xbeavljanje je ozna\xc4\x8dio kao neradnike. Za njega nije dolazilo u pitanje da se ispri\xc4\x8da, jer to \xc4\x8dine samo oni koji nemaju kralje\xc5\xbenicu. Cini\xc4\x8dno je izjavio, kako ima bar smisla za \xc5\xa1alu, tako da se ljudi mogu smijati. Na mjestu koru\xc5\xa1kog poglavara odbio je prihvatiti rumunjske izbjeglice koje su bile raspore\xc4\x91ene Koru\xc5\xa1koj. Na saveznim izborima 3. listopada 1999. Haider i Austrijska slobodarska stranka veliki su pobjednici. Po\xc4\x8detkom godine 2000. Haiderova stranka ulazi u koaliciju s narodnjacima (\xc3\x96VP) i tako se stvara vlada liberala i narodnjaka bez socijalista. Na kongresu FP\xc3\x96-a po\xc4\x8detkom svibnja 2000. pod pritiskom doma\xc4\x87e i strane javnosti Haider se povla\xc4\x8di s mjesta \xc5\xa1efa stranke. Dolaskom njegove stranke na vlast Europska unija uvela je sankcije Austriji._NEWLINE_U politi\xc4\x8dkom smislu Haider se po\xc4\x8deo profilirati kao dru\xc5\xa1tveno-politi\xc4\x8dki glasnogovornik FP\xc3\x96-a. Tako se \xc5\xbealio na nezaposlenost mladih, protiv koje se \xc5\xbeeli boriti dr\xc5\xbeavnom potporom pla\xc4\x87ama. Zahtijeva smanjenje broja stranih radnika i odricanje jedne pla\xc4\x87e \xc4\x8dinovnika kako bi se mogla financirati nezaposlenost. \xc5\xbdeli da se pravo na rad i pravo na mjesto naukovanja po slobodnom izboru unesu u ustav kao osnovna prava. Upozorava na problem birokratizma u socijalnom osiguranju i \xc5\xbeeli dokinuti vi\xc5\xa1estruke mirovne. Obra\xc4\x87a pozornost na luksuzni stil \xc5\xbeivota du\xc5\xbenosnika u dr\xc5\xbeavnim monopolisti\xc4\x8dkim poduze\xc4\x87ima. Pristalica je punog oporezivanja pla\xc4\x87a i dodataka politi\xc4\x8dara. To i ukidanje povlastica postala je njegova stalna preokupacija. Kad je promjenama bilo predvi\xc4\x91eno daljnje pove\xc4\x87anje prihoda politi\xc4\x8dara, podvrgavao je tjednima verbalnoj paljbi svoje strana\xc4\x8dke kolege, da bi na kraju kao jedini zastupnik glasovao protiv prijedloga u Narodnom vije\xc4\x87u. Uspje\xc5\xa1no se borio za radnike koji rade u smjenama, za bolje zdravstveno osiguranje seljaka, protiv nepravde kod slobodnog prijevoza u\xc4\x8denika i protiv poreza na dodanu vrijednost na tro\xc5\xa1kove njege u stara\xc4\x8dkim domovima. A kada je proizvo\xc4\x91a\xc4\x8d iverice, tvrtka Funder oti\xc5\xa1la u ste\xc4\x8daj, strana\xc4\x8dki (SP\xc3\x96) predstavnik sindikata u Koru\xc5\xa1koj objasnio je da \xc4\x87e oni pomo\xc4\x87i samo sindikalnim \xc4\x8dlanovima da do\xc4\x91u do svoga novca. Omdah se zatim pojavio Haider i ponudio odvjetnika i za ostale._NEWLINE_Do sada je Haider objavio i tri knjige: Sloboda, koju mislim (Die Freiheit, die ich meine) - kasnije se djelomi\xc4\x8dno odrekao ove knjige, Oslobo\xc4\x91ena budu\xc4\x87nost i S onu stranu desnog i lijevog.\n_START_SECTION_\nSmrt\n_START_PARAGRAPH_\nPoginuo je 11. studenog 2008. u prometnoj nesre\xc4\x87i koju je sam prouzrokovao.    Po istrazi zadu\xc5\xbeene policijske komisije, Haider je vozio sa 1,8 promila alkohola u krvi i sa vi\xc5\xa1e od 140 km/h pri ograni\xc4\x8denju od 70 km/h. Na osnovu toga, vlada Koru\xc5\xa1ke potra\xc5\xbeuje od\xc5\xa1tetu od obitelji za uni\xc5\xa1teni slu\xc5\xbebeni automobil. Claudia Haider je podigla protutu\xc5\xbebu u kojoj \xc5\xbeeli dokazati da J\xc3\xb6rg nije bio alkoholiziran te da se radi o gre\xc5\xa1ci istra\xc5\xbeitelja.'